KYK: Valslag hou Impey uit Spele én Tour | Netwerk24
Deur Marnus Kok 14 Junie 2021 14:00
Daryl Impey toe hy die negende skof van die Tour de France in 2019 gewen het. Foto: Getty Images
Impey (36) het dié nuus Maandagoggend op Twitter gedeel.
Hy het tydens die naelrit in die vyfde en laaste skof van 'n wedren in Spanje geval.
"Weens die ongeluk en beserings wat ek tydens die laaste skof van die Ruta del Sol opgedoen het, moet ek my onttrek aan Span Suid-Afrika vir vanjaar se Olimpiese Spele in Tokio," sê Impey.
"Ek sal nie in die aand kan slaap wetende dat ek nie in die beste moontlike toestand is om my land te verteenwoordig nie."
A small update regarding @Tokyo2020. All the best to @TeamSA2020, we are all behind you ???? pic.twitter.com/TQM6AL7pcW
Die ervare Impey was in 2012 en 2016 in die padwedren by die Olimpiese Spele in aksie.
Die besering beteken dat sy naam ook nie uitgelees sal word wanneer sy beroepspan, Israel Start-Up Nation, vandeesweek sy span vir die Tour de France aanwys nie.
Impey, 'n Johannesburger van geboorte, het in 2019 nuusopskrifte gehaal toe hy die negende skof van die Tour gewen het.
In die proses het hy slegs die tweede Suid-Afrikaner naas Robert Hunter (in 2007) geword wat 'n skof in die wêreld se mees prestigeryke fietswedren wen.
Impey, 'n negemalige nasionale tydtoetskampioen, het in 2013 vir twee skofte die geel trui as algehele voorloper in die Tour gedra.
Stefan de Bod moet straks nou in die binnebaan wees om Impey se plek by die Spele in te neem. Die 24-jarige De Bod is 'n boorling van Worcester in die Wes-Kaap en ry tans vir Astana-Premier Tech-span.
Hy het algeheel 24ste geëindig in die Tour de Suisse, wat Sondag tot 'n einde gekom het.
Hy is ook 'n bedrewe tydtoetsryer. De Bod was vanjaar agtste in die tweede skof van die UAE Tour en negende in die tweede skof van die Volta Ciclista a Catalunya – albei tydtoetskofte.